فیروز: طالبانو په نسبې ډول د پولیو واکیسن تطبیق سره موافقه کړې
ډاکټر فیروزالدین فیروز وايي، طالبانو سره د پولیو ضد واکسین د تطبیق په برخه کې د موافقې وروسته اته سوو زرو ماشومانو ته په وروستي کمپاین کې واکسین تطبیق شوي دي.
ډاکټر فیروزالدین فیروز، چې د چهارشنبې په ورځ (سلواغې په درییمه) یې د یو کنفرانس په څنډه کې خبریالانو سره خبرې کولې وویل، چې د پولیو پر ضد د واکسین د بهیر سره د طالبانو د مخالفت له امله په افغانستان کې یو میلیون ماشومان د واکسین څخه پاتې شوي وو. ښاغلي فیروز وویل، چې د عامې روغتیا د وزارت د هڅو په ترڅ کې طالب وسله والو دا ومنله، چې د هغوی تر نفوذ لاندې سیمو کې ماشومانو ته د پولیو ضد واکسین تطبیق شي. ښاغلي فیروز وویل " موافقه په دې ډول وه، چې زمونږ کور په کور د واکسین تطبیق ستراتیژي یې ونه منله، مونږ د جومات په جومات او د سایټ په سایټ ستراتیژي ته مخه کړه او په دې برخه کې موافقه وکړه، همدا موافقه د دې سبب شوه، چې اته سوو زرو ماشومانو ته واکسین تطبیق شي". د عامې روغتیا وزارت د معلوماتو له مخې د ماشومانو د ګوزڼ ضد واکسین په وروستي کمپاین کې دوه سوه زره ماشومان د واکسین د تطبیق څخه پاتې شوي دي. د افغانستان د عامې روغتیا وزیر وویل، چې طالبانو د دې لپاره، چې موقعیت یې " جي پي ایس" نه شي او یا هم د نسل د کمیدو د اوازو له امله د پولیو ضد واکسین د تطبیق مخه نیولې وه. ښاغلي فیروز وویل " په داسې حال کې، چې د عامې روغتیا سکټور یو ملکي سکټور دی او د پوځي مسایلو سره هیڅ تړاو نه لري او همدارنګه د پولیو ضد واکسین نه یوازې دا چې د نسل د کمیدو سبب نه ګرځي، بلکې د پولیو په ناروغۍ د افغانستان د راتلوونکي نسل د اخته کېدو مخه هم نیسي". د افغانستان عامې روغتیا وزارت د ملګروملتونو د ماشومانو د ادارې یونیسف او د روغتیا د نړیوالې ادارې "ډبلیو ایچ او" په مالي او تخنیکي همکارۍ سره د ۲۰۱۹ میلادي کال د پولیو ضد واکسین لومړنی فرعي کمپاین د ۱۷ ولایتونو په ۱۷۹ ولسوالیو کې دوه ورځې وړاندې پیل کړی دی. تمه ده، چې ددغه کمپاین په ترڅ کې به د پنځه کالو څخه ښکته عمر ۵.۴ میلیونو ماشومانو ته د پولیو ضد واکسین تطبیق شي. سږکال تراوسه په افغانستان کې د پولیو کومه پیښه نه ده ثبت شوې. تیرکال په دغه هیواد کې د پولیو ۲۱ مثبتې پیښې ثبت شوې وې.